Tisztelt kút tulajdonos!
Az engedély nélkül létesített ásott, vert vagy fúrott kutak tulajdonosainak 2023. december 31-ig kell kérelmezni a tulajdonukban álló kút fennmaradási, avagy megszüntetési engedélyezési eljárását.

Amennyiben a tulajdonos fenti határidőig nem kérelmezi az eljárást, úgy vízgazdálkodási bírsággal sújtható. 

Az engedélyezés alá vont kútnak milyen feltételeknek kell megfelelni?
A települési önkormányzat jegyzőjének  fennmaradási engedélye szükséges az olyan ásott, vert vagy fúrott kúthoz, amely kút az összes alábbi feltételnek megfelel:  
· a kút helye nem érinthet vízbázisvédelmi védőterületet, és
· a kút nem érint karszt- vagy rétegvizet, és
· 500 m3/év vízigénybevétel alatti, és
· a kút épülettel rendelkező ingatlanon van, és
· magánszemély a kérelmező, és
· a vízkivétel házi ivóvízigény és a háztartási igények kielégítését szolgálja, és

· a kút nem gazdasági célú vízigényt szolgál.
Amennyiben a fent felsorolt feltételek közül akárcsak egyetlen egy nem teljesül, akkor a kérelmet nem a jegyzőhöz kell benyújtani, hanem a Szabolcs-Szatmár-Bereg Megyei Katasztrófavédelmi Igazgatósághoz. 
Ez viszont már egy bonyolultabb eljárás, kérem, ennek feltételeiről érdeklődjön a Katasztrófavédelmi Igazgatóságnál.

Milyen dokumentumokat kell benyújtani a polgármesteri hivatalban?

I. Fúrott kút esetében: 

1./ Először is vízügyi vagy kútfúró szakembernek ki kell töltenie és alá kell írnia a mellékelt formanyomtatványt. 

Pontosan milyen szakembernek kell kitöltenie a nyomtatványt fúrott kút esetében? 

· vízkútfúró OKJ szakképesítéssel rendelkező személy, vagy
· olyan személy, aki dokumentummal tudja igazolni, hogy rendelkezik olyan szakirányú középfokú végzettséggel, amelyhez tartozó tantárgyi képzés és vizsga a kút kivitelezésének elméleti és gyakorlati szinten történő elsajátítását igazolja, vagy
· olyan kivitelező, aki rendelkezik egy olyan vízkutatási és vízfeltárási célból végzett fúrási, kútépítési, kúttisztítási, kútfelújítási, kútjavítási berendezéssel, amelyhez a Bányafelügyelet EK megfelelőségi nyilatkozatot bocsátott ki, vagy
· okleveles építőmérnök, vagy
· építőmérnök, vagy
· vízépítési üzemmérnök, vagy
· geofizikus, vagy
· geofizikus mérnök, vagy
· geológus, vagy
· mérnökgeológus, vagy
· hidrogeológus, vagy
· hidrogeológus mérnök.
Fontos: Meglévő kút engedélyezése esetében a nyilatkozó vízkútfúró szakembernek nem kell azonosnak lenni a kútfúrást ténylegesen elvégzett személlyel.
2./ Csatolni kell a dokumentumot kitöltő és aláíró vízügyi vagy kútfúró szakember végzettségét igazoló bizonyítvány másolatát, amelyet a szakember és az ügyfél is aláírt.

3./ Fényképfelvételt kell csatolni a kútról és a kút tágabb környezetéről.
A fényképfelvételből megállapíthatónak kell lennie, hogy a kutat olyan környezetben létesítették, amely alkalmas kút elhelyezésére (kizárja azt, hogy a kútba külső szennyezés, pl. csapadékvíz, trágyalé, szennyvíz stb. kerüljön). 

4./ Ivóvízcélú felhasználás esetén laboratóriumi ivóvízminőség-vizsgálat eredményét igazoló dokumentumot is csatolni kell.

II. Ásott vagy vert kút esetében:

1./ Szakember bevonására nincs szükség, elegendő, ha a kút tulajdonosa saját maga kitölti és aláírja a mellékelt formanyomtatványt.

2./ Fényképfelvételt kell csatolni a kútról és a kút tágabb környezetéről.

A fényképfelvételből megállapíthatónak kell lennie, hogy a kutat olyan környezetben létesítették, amely alkalmas kút elhelyezésére (azaz kizárja azt, hogy a kútba külső szennyezés, pl. csapadékvíz, trágyalé, szennyvíz stb. kerüljön). 

3./ Ivóvízcélú felhasználás esetén laboratóriumi ivóvízminőség-vizsgálat eredményét igazoló dokumentumot is csatolni kell.
Hol kell leadni a kitöltött nyomtatványokat?

A kitöltött nyomtatványokat a Dögei Polgármesteri Hivatal Titkárságán lehet leadni.

Milyen összegű illetéket kell fizetni? 
Az engedélyezési eljárás mentes az illeték- és díjfizetési kötelezettség alól.

(Természetesen a vízügyi szakember díjazását a kút tulajdonosának kell megfizetnie.)
Mi az engedélyezési eljárás célja?
A Belügyminisztérium tájékoztatója szerint az eljárások célja, hogy a lakossági kutak regisztrálva legyenek, adatbázisba kerüljenek, és ezáltal megállapítható legyen, hogy milyen mennyiségű felszín alatti víz kitermelésére kerül sor, a felszín alatti vízkészlet megóvása érdekében. 
Döge, 2020. október 13.

dr. Komoróczki János

